Kongo: Vulkaniese uitbarsting 'n 'vals alarm' | Maroela Media
Talle mense het vroeër vandeesweek uit Goma gevlug uit vrees vir 'n tweede uitbarsting van die vulkaan Nyiragongo. (Foto: Simon Wohlfahrt / AFP)
Die Republiek van die Kongo (DRK) het Saterdag gesê 'n tweede vulkaan het in dié land uitgebars net om later aan te kondig dat dit 'n vals alarm was.
Dít nadat die vulkaan Nyiragongo sowat 'n week gelede uitgebars en bykans 20 000 mense se huise vernietig het. Minstens 36 mense het in dié uitbarsting omgekom terwyl groot gedeeltes van die stad Goma vandeesweek ontruim is uit vrees vir 'n tweede uitbarsting.
Die plaaslike regering het vanoggend gesê 'n ander vulkaan genaamd Murara het lawa met 'n "lae intensiteit" uitgespoeg wat na die onbewoonde gebied Virunga Park gevloei het. Dié gebied huisves sowat 'n kwart van die wêreld se bedreigde berggorillas.
Murara is 'n relatief klein vulkaan wat as 'n krater van die berg Nyamuragira beskou word. Nyamuragira is nes Nyiragongo bekend vir sterk vulkaniese aktiwiteit.
Die ministerie van kommunikasie het egter intussen weer 'n verklaring uitgereik waarin hy vanoggend se uitbarsting as 'n "vals alarm" bestempel het.
"'n Vliegtuig het pas oor die hele gebied aan die kante van die vulkaan gevlieg. Geen uitbarsting is waargeneem nie," lui die verklaring.
Luidens die verklaring het "intensiewe aktiwiteite om hout tot houtskool te verbrand" rook tot gevolg gehad wat toe as vulkaniese aktiwiteit beskou is.